Ամալյեի տուն

Ամալյեի տուն (), շինություն Բարսելոնայում` նեոգոթիկայի ու մոդեռնի ոճերով։ Ներկայիս տեսքը կառույցն ստացել է 1898-1900 թվականների միջակայքում ճարտարապետ Ժոզեպ Պուչ-ի-Կադաֆալկի նախագծով ():

Ամալյեի տունը գտնվում է Էշամպլե շրջանի () Պասեչ դե Գրասիա փողոցում (), Բալիոյի և Լեո Մորերայի տների հարևանությամբ և նրանց հետ համարվում է «Անհամաձայնության թաղամասի» մաս (թաղամասն այդպես է կոչվել այն կազմող մոդեռն շինությունների ոճային անհամապատասխանության պատճառով)։

Տունը կառուցվել է 1875 թվականին, իսկ 1898 թվականին այն գնել է հրուշակագործ Անտոնիո Ամալյեն` տան վերակառուցումը հանձնարարելով ճարտարապետ Պուչ-ի-Կադաֆալկին։ Աշխատանքի ընթացքում, որին մասնակցել է նկարիչների ու կիրառական արվեստի վարպետների մի ողջ խումբ, վերանայվել է տան ողջ նախագիծն ու գեղարվեստական ձևավորումը։ Տան ճակատային հատվածն ունի աստիճանաձև անսովոր տեսք, որ հոլանդական գոթիկայի գործ է հիշեցնում, իսկ վերին հարկերի պատուհանների ձևավորման մեջ նկատելի են իսպանական գոթիկայի դրսևորումները։ Չորրորդ հարկի` սյունաշարով պատշգամբը զարդարված է ցանցկեն խոյակներով։ Ճակատային մասի նուրբ վարդագույնը ակնարկ է տան սեփականատիրոջ մասնագիտության։ Ճակատային հատվածի քանդակային ձևավորումը հիմնականում իրականացրել է Էուսեբի Արնաու-ի-Մասկորտը (): Գլխավոր մուտքը զարդարված է աստվածաշնչյան թեմաներով քանդակներով, մասնավորապես` վիշապի հետ կռվող սուրբ Գևորգի պատկերով, և միջնադարյան լեգենդների սյուժեներով։ Ավելի վերև տեղադրված այլաբանական կերպարները խորհրդանշում են երաժշտությունը, ճարտարապետությունն ու քանդակագործությունը։ Մուտքի մոտ տեղադրված է նաև տան սեփականատիրոջ այլաբանական կերպարը։

Շենքն ունի երկու մուտք, որոնցից ավելի բարձրը նախատեսված է եղել կառքերի մուտքի համար։ Մուտքի դռների միջև տեղադրված է Ամալյեի տոհմական վահանը։ Տան նախասրահն ու աստիճանները բնորոշ են կատալոնյան մոդեռնին. օգտագործված է քար (սյուներ), փայտ (առաստաղ), կռած երկաթ (լամպեր), գունավոր սալիկներ (պատեր)։ Տան ներքին բակը ծածկված է վիտրաժով։

1976 թվականին արքայական հրամանով Ամալյեի տունը հռչակվել է ազգային նշանակության հուշարձան։ Տան վերին հարկերում տեղակայված է Իսպանական արվեստի Ամալյե ինստիտուտը (), որն ունի իսպանական արվեստին վերաբերող ընդարձակ գրադարան։

Պատկերասրահ

Ծանոթագրություններ

Արտաքին հղումներ 
 Ամալյեի տան պատմություն

Բարսելոնայի շենքեր և կառույցներ
Բարսելոնայի ճարտարապետություն
Մոդեռն ճարտարապետություն